text: Øjenvidne til brand: Det var rigtig forfærdeligt
  07 maj 2018 kl. 12.05
  Leif Haagen oplevede branden i Horsens fra nært hold. Dagen derpå er han fortsat rystet over oplevelsen.
  Da branden i Kilden i Horsens brød ud søndag aften kort efter klokken 18, var Leif Haagen en af de første, der oplevede den sorte tykke røg fra den den brændende bygning.
  - Det var voldsomt, og da det var tæt på min kones arbejdsplads, gik vi derover, for at se hvad der var sket, fortæller Leif Haagen til TV SYD.
  Branden afbrød en konfirmation, der foregik i lokalerne, og da Leif Haagen nåede frem, var alle gæsterne blevet evakueret.
  Leif Haagen, øjenvidne: "Konfirmanden stod udenfor, og hun græd, det var rigtig slemt."
  - Konfirmanden stod udenfor, og hun græd, det var rigtig slemt, siger Leif Haagen.
  Branden startede i tagetagen i den bygning, der også huser Sct. Ibs Skole i Kildegade, og der er sket store  materielle skader.
  - Der var kulsort røg. Så kom flammerne og tagpladerne og vinduerne, de sprang. Det var forfærdeligt, rigtig forfærdeligt, siger Leif Haagen.
  Ved 21-tiden søndag oplyste politiet, at flammerne var kommet under kontrol.
  Tre personer og en enkelt politibetjent blev tjekket for røgforgiftning, men ingen kom til skade ved branden.
  Årsagen til branden er endnu ukendt.
  
  